A századot 1916 elején állították fel az ausztriai Straßhofban. Kiképzése után május 28-án az itáliai frontra, a Trieszt melletti Proseccóba vezényelték. 1917. július 25-én az egész légierőt átszervezték; ennek során a század hadosztályfelderítői feladatot kapott (neve ekkortól "Divisions-Kompanie 28", Flik 28D). 1917 októberében az 1. Isonzó-hadsereg részeként részt vettek a 12. isonzói csatában; 1918 nyarán pedig a 6. hadsereg alárendeltségében a Piave-offenzívában harcoltak. Ekkor Aiello del Friuli és Godega di Sant'Urbano tábori repülőterén voltak a bázisaik. 1918 szeptemberében az újabb átszervezéskor hadtesthez rendelt felderítőszázad ("Korps-Kompanie 28", Flik 28K) lett.